আত্মহত্যা সংক্রান্ত মামলায় পুলিশকে সতর্ক হতে বলল সুপ্রিম কোর্ট

নয়াদিল্লি: আত্মহত্যায় প্ররোচনা (Provocation of Suicide) সংক্রান্ত অভিযোগ আনার ক্ষেত্রে পুলিশ (Police) ও নিম্ন আদালতকে (Lower Court) আরও সচেতন ও সতর্ক হওয়ার নির্দেশ দিল সুপ্রিম কোর্ট (Supreme Court)। দেশের শীর্ষ আদালতের বিচারপতি অভয় এস ওকা এবং বিচারপতি কে ভি বিশ্বনাথনের ডিভিশন বেঞ্চ একটি মামলার রায় দিতে গিয়ে এই গুরুত্বপূর্ণ বার্তা দিয়েছে।

আদালতের পর্যবেক্ষণ অনুযায়ী, আত্মহত্যার প্ররোচনা সংক্রান্ত অভিযোগের নেপথ্যে আবেগপ্রবণতা বা পারিবারিক অনুভূতির কোনও জায়গা নেই। পুলিশের উচিত অভিযোগের বৈধতা খতিয়ে দেখা এবং বাস্তবতা ও প্রমাণের ভিত্তিতে সিদ্ধান্ত নেওয়া। একইসঙ্গে নিম্ন আদালতকে নির্দেশ দেওয়া হয়েছে যেন তারা পুলিশি পদক্ষেপকে যাচাই না করে সরাসরি অনুমোদন না দেয়।

আরও পড়ুন: প্লেসেস অফ ওয়রশিপ আইন রক্ষায় সুপ্রিম কোর্টে কংগ্রেস

একটি বিশেষ মামলার সঙ্গে জড়িয়ে রয়েছে সুপ্রিম কোর্টের এই রায়। আসলে এক ঋণগ্রস্ত ব্যক্তি আত্মহত্যা করার পর তাঁর পরিবার ব্যাঙ্ক ম্যানেজারের বিরুদ্ধে আত্মহত্যায় প্ররোচনার অভিযোগ আনে। পরিবারটি দাবি করে, ঋণ পরিশোধের জন্য ব্যাঙ্ক ম্যানেজার চাপ দিতে থাকে। সেই কারণে ওই ব্যক্তি আত্মহত্যা করে এবং তাঁর মৃত্যু হয়।

এই মামলার শুনানির সময় আদালত জানায়, ঋণ পরিশোধের কথা বলা মানেই আত্মহত্যার প্ররোচনা দেওয়া নয়। আদালত আরও জানিয়েছে, এমন অভিযোগ আনার আগে তদন্তকারী সংস্থাকে প্রয়োজনীয় তথ্য ও প্রমাণ নিশ্চিত করতে হবে। শুধুমাত্র অভিযোগের ভিত্তিতে পদক্ষেপ নেওয়া বা আবেগতাড়িত হয়ে রায় দেওয়া যাবে না।